הסכם חמאס–ישראל (2025)
תוכן ההסכם > שחרור החטופים והאסירים הביטחוניים

ההסכם מחולק לשלושה שלבים, כל שלב בן 42 יום. בשלב הראשון צפויים להשתחרר אזרחים ישראלים, אזרחיות וחיילות, ובמקביל ישוחררו 737 אסירים ביטחוניים ו-1,167 תושבי רצועת עזה שהוחזקו במשמורת ישראל[דרושה הבהרה]. הצדדים התחייבו להפסקת הלחימה ולהמשיך בדיונים בנוגע לשלב השני. ישראל התחייבה שכוחותיה ייסוגו ממרבית רצועת עזה, שהיא תאפשר שיקום תשתיות חיוניות ברצועה, את חזרתם של תושבי צפון הרצועה לבתיהם, ואת פתיחת מעברי הגבול.
בחלק מהשלב השני צפויים להשתחרר שאר החטופים הישראלים החיים, והשלב השלישי כולל חילופי גופות בין שני הצדדים.
היחס בין אסירים ביטחוניים פלסטינים לחטופים ישראלים בשלב הראשון בהסכם עומד על 30 פלסטינים תמורת כל אזרח ישראלי, ו-50 אסירים פלסטינים תמורת כל חיילת ישראלית. בסך הכול, עבור חמש החטופות האזרחיות ושני ילדי משפחת ביבס ישוחררו 210 קטינים ונשים פלסטינים; עבור חמש החיילות החטופות ישוחררו 150 אסירי עולם ו-100 אסירים נוספים; עבור תשעה חטופים חולים ופצועים ישוחררו 110 אסירי עולם; עבור 10 חטופים מבוגרים ישוחררו 30 אסירי עולם ו-270 אסירים נוספים; עבור אברה מנגיסטו והישאם א-סייד ישוחררו 60 אסירים ו-47 משוחררי עסקת שליט שנכלאו מחדש; כמו כן, ישוחררו 1,000 פלסטינים שנעצרו מ-8 באוקטובר ולא השתתפו בטבח.
מכלל האסירים הביטחוניים שישוחררו – 200 מחבלים הם אסירי עולם שהורשעו ברצח. בין האסירים הביטחוניים ששוחררו במסגרת ההסכם מספר מנהיגים בכירים בארגוני הטרור הפלסטינים:
מוחמד אבו ורדה (48 מאסרי עולם): מחבל חמאס שאחראי על הפיגועים בקו 18 בירושלים ב-1996, בהם נהרגו 45 בני אדם, ועל הפיגוע בצומת אשקלון בו נרצחה חיילת ו-36 נוספים נפצעו.
ואאל קאסם (35 מאסרי עולם), ואסם עבאסי (26 מאסרי עולם), מוחמד עודה (תשעה מאסרי עולם): חברי חוליית סילוואן של חמאס, אחראים בין היתר על הפיגועים שבוצעו ב-2002 בקפה מומנט בירושלים, במועדון השפילד בראשון לציון ובאוניברסיטה העברית בירושלים.
עומר אל-זבן (27 מאסרי עולם): מראשי גדודי עז א-דין אל-קסאם של חמאס ביהודה ושומרון. אחראי למספר פיגועים בהם נרצחו 27 ישראלים.
עות'מאן בילאל (27 מאסרי עולם): ממייסדי הזרוע הצבאית של חמאס בשכם. הורשע בגין סדרת פיגועים שהובילו לרציחתם ולפציעתם של עשרות ישראלים.
נסים זעתרי, מג'די זעתרי, עבדאללה שרבאתי (23 מאסרי עולם): פעילי חמאס שהורשעו בהוצאה לפועל של הפיגוע בקו 2 בירושלים ב-2003 שבו נרצחו 23 בני אדם.
ת'אבת מרדאווי (21 מאסרי עולם): מראשי הג'יהאד האיסלאמי בג'נין, היה מעורב ברצח של 20 ישראלים וגרם לפציעתם של כ-150. בין השאר, מערכת הביטחון ייחסה למארדאווי מעורבות בשורת פיגועים במהלך האינתיפאדה השנייה, ובהם: הפיגוע בתחנת הרכבת בבנימינה, פיגוע הירי בחדרה והפיגוע באוטובוס בוואדי עארה.
רמדאן משאהרה, פהמי משאהרה (20 מאסרי עולם): מחבלי חמאס שהורשעו במעורבות בביצוע פיגוע ההתאבדות באוטובוס בקו 32א', שגבה את חייהם של 19 בני אדם וגרם לפציעתם של עשרות.
איאד אבו שחידם (18 מאסרי עולם): שימש כסגנו של ראש הזרוע הצבאית של חמאס בחברון עימאד קוואסמה. עומד מאחורי הכנת המטענים ותכנון הפיגוע הכפול בבאר שבע באוגוסט 2004, שבו נרצחו 16 בני אדם ונפצעו כ-100.
נור ג'אבר (17 מאסרי עולם): מחבל הג'יהאד האסלאמי, אחראי על הפיגוע בציר המתפללים בחברון ב-2002 שבו נרצחו 12 ישראלים, ועל הפיגוע בישיבת עתניאל באותה שנה, שבו נרצחו ארבעה תלמידי ישיבה.
שאדי עמורי (17 מאסרי עולם): מחבל הג'יהאד האסלאמי, הורשע בעקבות רכישת והכנת מכונית התופת לפיגוע בצומת מגידו ב-2002, שבו נרצחו 17 איש.
סלים חג'ה (16 מאסרי עולם): בכיר חמאס מהכפר בורקה, מעורב בפיגוע התאבדות בקו 16 בחיפה בדצמבר 2001.
אחמד ברגותי (13 מאסרי עולם): היה מפקד הזרוע הצבאית של פת"ח ברמאללה. הורשע בשליחת מחבלים למספר פיגועים קטלניים, ביניהם הפיגוע בסי פוד מרקט במרץ 2002.
מחמוד שריתח (שבעה מאסרי עולם), אשרף זגייר (שישה מאסרי עולם): ממנהיגי חמאס ביהודה ושומרון, ששילחו את המחבל המתאבד לפיגוע בקו 4 ברחוב אלנבי בתל אביב בספטמבר 2002 שבו נרצחו שישה אנשים ונפצעו 84 נוספים.
אחמד עוביד, נאאל עוביד (שבעה מאסרי עולם): חברי חוליית חמאס ממזרח ירושלים שסייעה למחבל המתאבד בפיגוע בקפה הלל בו נרצחו שבעה אנשים ונפצעו 57 נוספים. נאאל עוביד נהרג לאחר שנפל מגג ביתו בעיסאוויה ב-22 בפברואר 2025 (שבוע לאחר שחרורו).
מוחמד קאסם עארדה (שלושה מאסרי עולם): פעיל הג'יהאד האסלאמי שהורשע במעורבות בפיגוע בקו 823 בשנת 2001, אחד הנמלטים מכלא גלבוע בשנת 2021.
עבד א-נאצר עיסא (שני מאסרי עולם): בכיר הזרוע הצבאית של חמאס. נחשב לתלמידו של "המהנדס" יחיא עיאש, והורשע בגין מעורבותו בפיגועים שבהם נרצחו 12 ישראלים ונפצעו עשרות - בהם הפיגוע בקו 20 ברמת גן ביולי 1995 והפיגוע בקו 26 בשכונת רמת אשכול בירושלים באוגוסט 1995.
נאאל ברגותי (מאסר עולם): ותיק האסירים הביטחוניים בכלא הישראלי, הורשע לאחר שרצח השתייך את מרדכי יקואל בינואר 1978 יחד עם חברי חוליית פת"ח אליה השתייך, ושוחרר במסגרת עסקת שליט באוקטובר 2011. נעצר מחדש בשנת 2014 אחרי שהפר את תנאי שחרורו.
זכריא זביידי (5 שנות מאסר): היה מפקד גדודי חללי אל-אקצא של הפת"ח בג'נין ואחד הנמלטים מכלא גלבוע בשנת 2021.
ח'אלדה ג'ראר (מעצר מנהלי): מנהיגת החזית העממית לשחרור פלסטין ביהודה ושומרון, פוליטיקאית פלסטינית חברת המועצה המחוקקת הפלסטינית שהוחזקה במעצר מנהלי באשמת "תמיכה בטרור" מאז דצמבר 2023.
הוסכם כי שחרור החטופים בשלב א' יעשה ב-7 פעימות שבועיות, שבכל אחת מהן ישוחררו 3–4 חטופים, מלבד הפעימה האחרונה בה ישוחררו 14.